人有谓余老者感作
王翃 (Ming)
一身不遇家屡空，谈诗说剑心何雄。少年虽去壮还在，出门千里轻飞蓬。饮酒多欢侠游子，寻花常宿倡楼中。半生为乐不知病，两耳忽患今春聋。梳头遂见发初短，照面恰怪颜无红。往还后生最轻薄，笑云似尔当称翁。繁华零落尽朝菌，吟叹啾唧来秋虫。天地那能禁我老，文章可惜令人穷。一丘一壑几时住，世上岂有真乔松。